Informatīvais ziņojums

par 2012.gada 10.-11.oktobra Eiropas Savienības Konkurētspējas ministru padomē izskatāmajiem Izglītības un zinātnes ministrijas jautājumiem

## 2012.gada 10.-11oktobrī Luksemburgā (Luksemburgā) notiks ES Konkurētspējas ministru padome. Plānots, ka tajā tiks izskatīti sekojoši jautājumi, kas ir Izglītības un zinātnes ministrijas kompetencē:

**1. Priekšlikums Eiropas Parlamenta un Padomes Regulai, ar kuru papildina Regulu (EK) 294/2008, ar kuru izveido Eiropas Inovācijas un tehnoloģiju institūtu;**

**2. Priekšlikums Eiropas Parlamenta un Padomes regulai, kurā izklāstīti dalības un pētījumu rezultātu izplatīšanas noteikumi attiecībā uz pētniecības un inovācijas pamatprogrammu “Horizonts 2020” (2014.–2020. gads;**

**3. Eiropas Komisijas paziņojums „Stiprāka Eiropas Pētniecības telpas dalība izcilībai un izaugsmei”.**

**1. Priekšlikums Eiropas Parlamenta un Padomes Regulai, ar kuru papildina Regulu (EK) 294/2008, ar kuru izveido Eiropas Inovācijas un tehnoloģiju institūtu**

Stratēģija Eiropa 2020 paredz pastiprināt Eiropas Inovācijas un tehnoloģiju institūta (EIT) lomu, turklāt EIT paredzēts dot ievērojamu ieguldījumu Eiropa 2020 vadošo iniciatīvu attīstībā. 2014.-2020.g. periodā EIT jādod ieguldījums pētniecības un inovācijas ietvarprogrammas „Horizonts 2020” (Horizonts 2020) mērķu sasniegšanā, integrējot zināšanu trijstūri (izglītība, zinātne un inovācija). Ir paredzēts regulēt, kā EIT dos ieguldījumu Zināšanu un inovācijas kopienās (KIC, *Knowledge and Innovation Community*). KIC paredz veidot sinerģiju ar citām ES iniciatīvām, minimālie nosacījumi, lai veidotu KIC ir trīs savstarpēji neatkarīgi partneri no trim dažādām ES dalībvalstīm. KIC tiek finansēti no ES budžeta ar speciālu finanšu aploksni no Horizonts 2020 laika periodam 2014.gada 1.janvāris – 2020.gada 31.decembris, kā arī citiem publiskajiem un privātajiem līdzekļiem. Ieguldījums var būt arī *in kind* veidā (piem., materiāli, infrastruktūras).

Regula nosaka, ka EIT specifiskie mērķi ir definēti Horizonts 2020 dokumentos un tie jāņem vērā, veidojot EIT Trīsgadu darba programmu, kā arī jāveido saikne ar ES politikām un instrumentiem. EIT izvērtēšana notiks vienlaikus ar Horizonts 2020 izvērtēšanu 2017. gadā un 2023. gadā. EIT tiks finansēts tiešā veidā no ES budžeta programmas Horizonts 2020.

KIC trīs sākotnējās programmas darbojas jomās:

* ilgtspējīga enerģija;
* pielāgošanās klimata pārmaiņām un to seku mazināšana;
* nākotnes informācijas un komunikācijas sabiedrība.

Kipras Prezidentūras vēlas panākt dalībvalstu daļēju vispārēju pieeju par kompromisa tekstu par Priekšlikumu Eiropas Parlamenta un Padomes Regulai, ar kuru papildina Regulu (EK) 294/2008, ar kuru izveido Eiropas Inovācijas un tehnoloģiju institūtu.

Latvijas pozīcija:

**Latvija atbalsta daļēju vispārēju pieeju** par Priekšlikumu Eiropas Parlamenta un Padomes Regulai, ar kuru papildina Regulu (EK) 294/2008, ar kuru izveido Eiropas Inovācijas un tehnoloģiju institūtu (EIT).

**Latvija kopumā atbalsta** ideju par Zināšanu un inovāciju kopienu (KIC) EIT definētajās prioritārajās nozarēs un saredz KIC kā instrumentu, kas īstenos dzīvē zināšanu trijstūra koncepciju par sadarbību starp universitātēm, zinātniskajām institūcijām uz uzņēmējdarbības vidi.

**Latvijai ir svarīga** līdzsvarotaekselences atbalstīšana un attīstīšana visā Eiropas Savienībā, kas vienlaikus celtu ES konkurētspēju pasaulē, bet arī stiprinātu ES kā vienotu zināšanu reģionu.

**2.** **Priekšlikums Eiropas Parlamenta un Padomes regulai, kurā izklāstīti dalības un pētījumu rezultātu izplatīšanas noteikumi attiecībā uz pētniecības un inovācijas pamatprogrammu “Horizonts 2020” (2014.–2020. gads)**

Regulā par dalības un pētījumu rezultātu izplatīšanas noteikumiem (regula) izklāstīti noteikumi par dalību pētniecības un inovācijas ietvarprogrammā “Horizonts 2020” (Horizonts 2020). Regula nosaka projektu iesniegšanas un izvērtēšanas nosacījumus, neatkarīgo ekspertu izvēles nosacījumus, galvenos kritērijus projektu atlasei finansējuma saņemšanai, projekta rezultātā tapušo intelektuālo īpašumtiesību aspektus, pētnieku atalgojumu projektos u.c.

Regula nosaka, ka projektu konkursos var piedalīties ikviena **juridiska vienība** neatkarīgi no tās reģistrācijas vietas un starptautiskas organizācijas. **Dalības nosacījumi** nosaka šādus minimālos nosacījumus: piedalās vismaz trīs juridiskas vienības; katra no trim juridiskajām vienībām ir reģistrēta ES dalībvalstī vai asociētā valstī; no trijām nedrīkst būt divas tādas juridiskas vienības, kas reģistrētas vienā un tajā pašā dalībvalstī vai asociētā valstī; visas trīs juridiskās vienības ir savstarpēji neatkarīgas.

**Tiesības saņemt finansējumu** no ES ir juridiskai vienībai, kas reģistrēta dalībvalstī vai asociētā valstī vai izveidota saskaņā ar ES tiesību aktiem, starptautiskai Eiropas interešu organizācijai vai juridiskai vienībai, kas reģistrēta trešajā valstī, kura noteikta darba programmā.

**Projektu konkursu atlases un piešķiršanas kritēriji** ir izcilība; ietekme; īstenošanas kvalitāte un efektivitāte. Priekšlikumus sarindo saskaņā ar izvērtēšanas rezultātiem. Jebkuram **iepirkumam** piemēro publiskā iepirkuma noteikumus. Iepirkuma procedūrās ievēro pārredzamības, nediskriminācijas, vienlīdzīgas attieksmes, pareizas finanšu pārvaldības, proporcionalitātes principus un konkurences noteikumus.

Komisija var iecelt **neatkarīgus ekspertus** pojektu novērtēšanai, konsultāciju vai palīdzības sniegšanai šādos jautājumos: priekšlikumu novērtēšana; uzraudzība; Horizonts 2020, īstenošana, kā arī Eiropas Pētniecības telpas (ERA) izveide un darbība; pētniecības un inovācijas programmu novērtēšana; Savienības pētniecības un inovācijas politikas izstrāde. Neatkarīgus ekspertus izvēlas, ņemot vērā viņu prasmju, pieredzes un zināšanu atbilstību uzticētajiem uzdevumiem. Neatkarīgus ekspertus izraugās konkursa kārtībā. Neatkarīgu ekspertu iecelšanā regula cenšas ieviest dzimumu līdzsvaru un ģeogrāfisko daudzveidību.

**Īpašumtiesības uz rezultātiem** pieder dalībniekam, kurš radījis rezultātus. Ja kādas darbības dalībnieki ir kopīgi radījuši rezultātus un ja to attiecīgā ieguldījuma daļu darbā nav iespējams noskaidrot, tiem ir kopīgas īpašumtiesības uz šādiem rezultātiem. Ja **rezultātus** var izmantot komerciāliem vai rūpnieciskiem mērķiem, dalībnieks izvērtē iespēju tos aizsargāt. Katrs, kas ir saņēmis ES finansējumu, dara iespējamo, lai izmantotu tam piederošos rezultātus turpmākā pētniecībā vai komerciālos nolūkos. Visos patenta pieteikumos, standartos, publikācijās vai jebkuros citos izplatīšanas līdzekļos (arī elektroniskajos) iekļauj apliecinājumu, ka darbībai ir piešķirts ES finansiāls atbalsts.

Kipras prezidentūra vēlas panākt dalībvalstu daļēju vispārēju pieeju kompromisa tekstam par Priekšlikumu Eiropas Parlamenta un Padomes regulai, kurā izklāstīti dalības un pētījumu rezultātu izplatīšanas noteikumi attiecībā uz pētniecības un inovācijas pamatprogrammu “Horizonts 2020” (2014.–2020. gads).

Latvijas pozīcija:

**Latvijas skatījumā** *Priekšlikums Regulai, ar kuru izveido ietvara programmas pētniecībai un inovācijai Horizonts 2020 (2014-2020) dalības nosacījumus* ir būtisks elements ES konkurētspējas stiprināšanai pasaules mērogā, tomēr, lai sasniegtu stratēģijas Eiropa 2020 mērķus **ir nepieciešams veicināt iespējami plašāku dalībvalstu dalību programmas Horizonts 2020 apgūšanā,** jo īpaši ņemot vērā ES-12 dalībvalstu ministru aicinājumu nodrošināt plašāku dalību salīdzinājumā ar iepriekšējo ietvara programmu.

Latvijai ir īpaši svarīga **viedā specializācija un pētniecības infrastruktūru modernizācija**, un šos jautājumus skatām saistīti ar Regulas projektu.

Latvija uzskata, ka ir **būtiski panākt vienošanos par daļēju vispārējo pieeju** Regulas projektam ES Konkurētspējas ministru padomē, un Latvija atzinīgi vērtē Kipras prezidentūras veikumu panākot ievērojamu progresu, piemēram, tādos Latvijai būtiskos jautājumos, projektu attiecināmās izmaksas, kā arī nodrošinot ne tikai dzimuma, bet arī ģeogrāfisko līdzsvaru attiecībā uz neatkarīgu ekspertu apstiprināšanu.

**3. Eiropas Komisijas paziņojums „Stiprāka Eiropas Pētniecības telpas dalība izcilībai un izaugsmei”**

Lai sasniegtu mērķus par pasaulē vadošo ekonomiku, kuru balsta pētniecība un inovācija, kā arī lai īstenotu ekonomikas atveseļošanos un nostiprinātu Eiropas vietu globālajā tirgū, Eiropa plāno palielināt Horizonts 2020 budžetu pētniecībai un attīstībai līdz 80 miljardiem EUR un dalībvalstis ir apņēmušās ieguldīt pētniecībā līdz 2020.gadam 3% no sava IKP. Taču lai maksimalizētu apgrozījumu no šīm investīcijām Eiropai jāpalielina savas publiskās pētniecības sistēmas efektivitāte, rezultivitāte un izcilība. Tāpēc Eiropas Pētniecības telpas (ERA) izveidošana un funkcionēšana ieņem centrālo vietu Stratēģijā „Eiropa 2020” un tās vadošajā iniciatīvā Inovāciju Savienība. ERA jābūt pabeigtai līdz 2014.gadam un tai ir jānodrošina smadzeņu aizplūšanas (*brain drain*) samazināšanās, īpaši no vājākajiem reģioniem, jānodrošina plaša reģionālā līdzdalība pētniecības un inovācijas darbībā un visā Eiropā jāveicina zinātniskā izcilība ar viedās specializācijas palīdzību.

ERA ieviešana nozīmē arī „piektās brīvības” īstenošanu – pētnieku un zinātnisko zināšanu brīvu apriti. ERA definīcija ir: *vienota pētniecības telpa, kas ir atvērta pasaulei un kuras pamatā ir iekšējā tirgus pieeja, kurā notiek brīva pētnieku, zinātnisko zināšanu un tehnoloģijas aprite un ar kuras palīdzību Eiropas Savienība un tās dalībvalstis stiprina to zinātnisko un tehnoloģisko bāzi, konkurētspēju un spēju kopīgi risināt lielās problēmas.*

**ERA prioritātes:**

**1. Efektīvākas valsts pētniecības sistēmas**

Atklāta valsts līmeņa konkurence ir ļoti nozīmīga, lai gūtu maksimālu labumu no pētniecības jomā ieguldītajiem publiskajiem līdzekļiem. Paraugprakse, kas būtu jāievieš visās dalībvalstīs, ietver:

* finansējuma piešķiršanu, izsludinot atklātus projektu konkursus, ar mērķi sasniegt starptautiski konkurētspējīgu rezultātu līmeni;
* pētniecības organizāciju un kolektīvu kvalitātes un rezultātu novērtēšanu kā pamatu institūciju lēmumiem par finansējumu.

**2. Kopīga lielo problēmu risināšana**

ES jārīkojas, lai risinātu lielās problēmas ar ierobežotajiem publiskajiem pētniecībai pieejamajiem līdzekļiem. Vienotajai plānošanai ir potenciāls stiprināt sadarbību ar starptautiskiem partneriem. Svarīgākais ir sekmēt transnacionālo pētniecību un inovāciju, izmantojot sinerģiju starp programmām, saskaņojot dažāda līmeņa finansējuma avotus.

**3. Efektīvs ieguldījums pētniecības infrastruktūrās un to izmantošana**

Izcila pētniecība ir atkarīga no pasaules līmeņa iekārtām un pētniecības infrastruktūrām (PI), kas piesaista talantus, veicina inovāciju un uzņēmējdarbības iespējas, e-infrastruktūras un e-zinātni. Jānodrošina valstu saistības īstenot ESFRIceļvedi, novērst šķēršļus būvniecībai un ekspluatācijai un nodrošināt pētniekiem brīvu pieeju PI. Jāapvieno reģionālie, valstu un ES līdzekļi (jo īpaši ERICpētniecības infrastruktūrām), kam vajadzīga pēc iespējas daudzu tādu valstu līdzdalība, kurām ir pasaules līmeņa valsts un reģionālie resursi.

**4. Pētniekiem atvērts darba tirgus**

Lai gan pētnieku mobilitāte veicina izcilību, patiesa Eiropas pētniecības darba tirgus pastāvēšanai ir daži šķēršļi: darbā pieņemšanas procedūras trūkums, cilvēkresursu politika, kas pasliktina jaunu pētnieku karjeras iespējas, ar sociālo nodrošinājumu saistītie šķēršļi un nepietiekama mobilitāte starp akadēmiskajām un uzņēmējdarbības aprindām, kā arī taisnīgai akadēmisko diplomu atzīšanai.

**5. Dzimumu līdztiesība**

Eiropas pētniecībā joprojām nepietiekami tiek iesaistītas augsti kvalificētas sievietes, pētnieču skaita palielinājums gadā ir mazāks nekā puse no sieviešu doktora grāda ieguvēju skaita gadā, pārāk maz sieviešu ir vadošos amatos vai iesaistītas lēmumu pieņemšanā. 2005. gadā Padome noteica mērķi: 25 % sieviešu vadošajos publiskā sektora pētniecības amatos, bet 2009. gadā tikai 13 % no augstākās izglītības iestāžu vadītājiem bija sievietes.

**6. Optimāla zinātnisko zināšanu aprite, piekļuve tām un to nodošana**

Paredzēts, ka ERA veicinās atvērtu inovāciju, saites starp pētniecību, uzņēmējdarbību un izglītību (zināšanu trīsstūris) ar Eiropas Inovāciju un tehnoloģiju institūta (EIT) palīdzību. Ar digitalizētas ERA izveides palīdzību jānovērš visi šķēršļi, kas kavē e-zinātni un e-infrastruktūru pieejamību.

Latvijas pozīcija:

**Latvijas skatījumā** Eiropas Pētniecības telpas īstenošana nav iedomājama bez pastiprinātas partnerības starp dalībvalstīm, Komisiju un ieinteresētajām pētniecības organizācijām līdz ar pārredzamu uzraudzību, tomēr Latvija vēlas norādīt, ka īstu vienoto tirgu zināšanām, pētniecībai un inovācijām, nevarēs ieviest, ja pastāvēs vienoti zinātniskās izcilības kritēriji un nevienlīdzīgi dalībvalstu dalības principi (piemēram, atšķirīgais pētnieku atalgojums) programmā Horizonts 2020 un citās Eiropas līmeņa pētniecības programmās un instrumentos.

**Turklāt Latvija**, atbalstot ES pētniecības virzību uz izcilību kā principu, vienlaikus pauž bažas par sekām, kādas var rasties šajā virzībā uz izcilību atšķirīgos Eiropas reģionos. Proti, atšķirība dažādu reģionu ekonomiskajā attīstībā un pētniecības izcilības pamatu kvalitātē var būt iemesls, piemēram, *brain drain* problēmai, un pētnieku mobilitātei tikai vienā virzienā.

**Latvija pagaidām piesardzīgi vērtē** Eiropas Pētniecības telpas principu par konkurētspējīgas Eiropas Pētniecības telpas izveidošanu uz valstu pētniecības sistēmu atvērtības, savienotības un sadarbspējības rēķina, jo saskata zināmus draudus nacionālajai pētniecības sistēmai, piemēram, nacionālo pētniecības konkursu un finansējuma sadales jomā.

**Tāpēc Latvija nevar piekrist** Komisijas iecerei par finansējuma piešķiršanai, izsludinot atklātus projektu konkursus, jo tas ir pretrunā ar nacionālo likumdošanu, un pagaidām Latvija neredz iespēju, kā īstenot šādus atklātus projektu konkursus.

**Attiecībā uz optimālu zinātniskās pieredzes apmaiņu Latvija atzīst,** ka atklāta piekļuve zinātniskajai informācijai un zinātniskajiem datiem ir svarīgs aspekts Eiropas Pētniecības telpas veidošanā un brīva un netraucēta informācijas aprite ir svarīgs priekšnoteikums, lai realizētu un harmonizētu Eiropas Pētniecības Telpas attīstību.

**Latvija uzskata**, ka jābūt atklāti pieejamiem par publiskajiem līdzekļiem veiktajiem pētījumiem un to rezultātā radītajām zinātniskajām publikācijām. Tas ne tikai nodrošinās caurspīdīgu publiskā finansējuma procesa pārraudzību, bet arī palīdzēs sabiedrību labāk informēt par zinātnē veiktajiem pētījumiem un sasniegumiem, jo ir ļoti svarīgi, lai sabiedrība uzzinātu par zinātnē veiktajiem pasākumiem un gūtu sapratni par zinātnes sabiedriskajiem mērķiem un uzdevumiem.

**Latvija jau veic** pasākumus, lai nodrošinātu atklātu piekļuvi šādai informācijai un nodrošina piekļuvi pētījumu, kas veikti par publisko finansējumu, rezultātiem.

**Latvijai ir īpaši svarīga** pētniecības infrastruktūru izveide/modernizācija,kas ļauj piesaistīt ievērojamāko pētnieku grupas un kalpo par stimulu jauno zinātnieku iesaistei projektos un pētniecībā, kā arī viedās specializācijas koncepts plašākā/reģionālā līmenī - tādējādi identificējot un sekmīgāk risinot reģiona uzdevumus pētniecībā un ražošanā, ierobežojot *brain drain* procesus, koncentrējot resursus un sekmīgi veidojot starptautiskus sadarbības tīklus, izvairoties no dublēšanās.

**Latvija vēlas**, lai Eiropas Pētniecības telpas politika skaidrāk definētu tajā atspoguļotas mazāk attīstīto reģionu priekšrocības.

Latvijas delegācijas sastāvs ES Konkurētspējas ministru padomes sadaļai „Zinātne un pētniecība”:

# Delegācijas vadītājs: **Roberts Ķīlis**, izglītības un zinātnes ministrs.

# 

Delegācijas dalībnieki: **Juris Štālmeistars**, Latvijas Republikas pastāvīgā pārstāvja Eiropas Savienībā vietnieks;

**Liene Bramane**, Izglītības un zinātnes ministrijas nozares padomniece.

Izglītības un zinātnes ministrs R.Ķīlis

Vīza:

# Valsts sekretāra vietniece –

# Struktūrfondu un starptautisko finanšu instrumentu

departamenta direktore, valsts sekretāra pienākumu

izpildītāja L.Sīka

08.10.2012. 13:30

1949

Izglītības un zinātnes ministrijas

Augstākās izglītības, zinātnes un inovāciju departamenta

vecākā eksperte

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)